C 148/6

Standarta grozījuma apstiprināšana ar aizsargātu nosaukumu apzīmēta vīna nozares produkta specifikācijā: paziņojuma publicēšana saskaņā ar Komisijas Deleģētās regulas (ES) 2019/33 17. panta 2. un 3. punktu

(2020/C 148/05)

Šis paziņojums publicēts saskaņā ar Komisijas Deleģētās regulas (ES) 2019/33 (1) 17. panta 5. punktu.

PAZIŅOJUMS PAR STANDARTA GROZĪJUMA APSTIPRINĀŠANU

“BIERZO”

Atsauces numurs: PDO-ES-A0615-AM02

Paziņojuma datums: 2020. gada 31. janvāris

APSTIPRINĀTĀ GROZĪJUMA APRAKSTS UN PAMATOJUMS

1. Grozījums, kas attiecas uz fizikālajām un ķīmiskajām īpašībām, atbilstīgi vīna veidam

Apraksts un pamatojums

Šis grozījums attiecas uz specifikācijas 2. punkta a) apakšpunktu un vienotā dokumenta 4. punktu.

Jaunās specifikācijas mērķis ir grozīt konkrētas analītiskās īpašības vīniem ar cilmes vietas nosaukumu “Bierzo”, lai tās pielāgotu tirgus vajadzībām. Starp šiem vīniem ir svaigāki vīni ar lielāku skābumu un zemāku cukuru un sēra saturu. Turklāt, ņemot vērā tehnoloģijas attīstību (vīna darītavās arvien vairāk izmanto koka kublus, kuru ietilpība ir lielāka par 600 litriem) un klimatisko apstākļu izmaiņas, tiek ražoti nobriedušāki vīni. Grozījumi attiecas uz turpmāk norādīto.

Spirta koncentrācija – palielināt koncentrāciju baltvīnos, sārtvīnos un sarkanvīnos par 0,5 % tilp., jo tiek uzskatīts, ka labas kvalitātes baltvīniem spirta saturs nedrīkst būt mazāks par 11,5 % tilp., bet labas kvalitātes sarkanvīniem un sārtvīniem – mazāks par 12 % tilp. Mērķis ir paildzināt vīnogu nogatavošanās periodu, tādējādi nodrošinot pilnmiesīgākus vīnus un izvairoties no pārmērīgām ražām, no kurām tiktu ražoti zemākas kvalitātes vīni.

Glikozes un fruktozes saturs – mērķis ir samazināt cukuru koncentrāciju baltvīnos un sārtvīnos, izteiktu glikozē un fruktozē, no 7 g/l līdz 5 g/l, jo šajā apgabalā tradicionāli ražotajiem vīniem ir zems cukuru saturs, un, samazinot cukuru daudzumu, tiks saglabāta El Bierzo vīnu identitāte un paaugstināta to kvalitāte, izvairoties izmantot pārmērīgu cukuru daudzumu, lai maskētu jebkādus trūkumus.

Kopējais skābums – lai uzlabotu kvalitāti, mērķis ir palielināt baltvīnu un sārtvīnu kopējo minimālo skābumu, izteiktu vīnskābē, no 4 g/l līdz 4,5 g/l, iegūstot vīnus ar svaigāku garšu. Tādējādi būs iespējams mudināt ražotājus ražot līdzsvarotākus baltvīnus un sārtvīnus, jo gados, kad ir vairāk saules gaismas, var tikt saražoti pārlieku silti un neizteiksmīgi vīni, kas nav īpaši reprezentatīvi attiecībā uz konkrēto apgabalu.

Gaistošais skābums – palielināt vīnskābes saturu līdz 0,8 g/l pirmā gada vīniem. Otrā gada un turpmāko gadu vīniem gaistošais skābums nedrīkst pārsniegt 1 g/l. Ņemot vērā vīnu gatavošanas un izturēšanas metodi, dažus vīnus tagad tur koka kublos, kuru ietilpība pārsniedz 600 litrus, kas ir atļautā robežvērtība izturēšanas procesam. Ja ietilpība pārsniedz šo robežvērtību, attiecīgo produktu neuzskata par izturētu mucās. Vīniem, kas paliek šādos kublos, parasti ir lielāks gaistošais skābums, kas ir līdzīgs skābumam, kāds būtu tad, ja vīni paliktu mucā, taču tam nav negatīvas ietekmes uz garšu, un tāpēc mērķis ir pielāgot šo parametru pašreizējām vīnu izturēšanas un gatavošanas metodēm. Gaistošais skābums, izteiks etiķskābē, otrā gada un turpmāko gadu vīniem nedrīkst pārsniegt 1 g/l. Viss minētais veicinās mazāku iejaukšanos vīna gatavošanas procesā un fermentāciju ar dabīgajiem ieraugiem, tādējādi iegūstot izteiktākus vīnus.

Kopējais sēra dioksīda saturs – samazināt šīs vielas saturu baltvīnos un sārtvīnos no 190 g/l līdz 150 g/l un sarkanvīnos no 140 g/l līdz 130 g/l, jo atbilstoša sēra dioksīda deva ļauj iegūt mazāk oksidētus vīnus ar labāku krāsu un aromātu, mazāku gaistošo skābumu un augstāku kvalitāti. Acīm redzamais nolūks ir ražot dabiskākus vīnus, racionālāk izmantojot šo konservantu.

GROZĪJUMA(-U) VEIDS: PARASTS (grozījums attiecas uz vienoto dokumentu).

Tā kā šo fizikālo un ķīmisko īpašību grozījums neietver būtiskas izmaiņas, jo vīni saglabā izteiktās īpašības, kas ir raksturīgas ACVN “Bierzo” specifikācijai, tas neskar attiecīgo kategoriju (Regulas (ES) Nr. 1308/2013 VII pielikuma II daļa), nepārtrauc saikni un nerada tirdzniecības ierobežojumu.

2. Organoleptisko īpašību grozījums

Apraksts un pamatojums

Šis grozījums attiecas uz specifikācijas 2. punkta b) apakšpunktu un vienotā dokumenta 4. punktu.

Attiecīgo vīnu organoleptiskās īpašības ir pārskatītas un grozītas tā, lai šīs īpašības varētu sasaistīt ar novērtējamiem deskriptoriem, ko izmanto degustēšanas žūrija, ievērojot standartā UNE-EN-ISO 17025 noteiktos kritērijus.

GROZĪJUMA(-U) VEIDS: PARASTS (grozījums attiecas uz vienoto dokumentu).

Tā kā šo fizikālo un ķīmisko īpašību grozījums neietver būtiskas izmaiņas, jo vīni saglabā izteiktās īpašības, kas ir raksturīgas ACVN “Bierzo” specifikācijai, tas neskar attiecīgo kategoriju (Regulas (ES) Nr. 1308/2013 VII pielikuma II daļa), nepārtrauc saikni un nerada tirdzniecības ierobežojumu.

3. Audzēšanas prakses ierobežojums attiecībā uz apūdeņošanu

Apraksts un pamatojums

Šis grozījums attiecas uz specifikācijas 3. punkta a) apakšpunktu un vienotā dokumenta 5. punkta a) apakšpunktu.

Šis ierobežojums ir ieviests, jo attiecīgajā apgabalā ir acīm redzama Atlantijas okeāna ietekme ar augstu gada nokrišņu līmeni, kas vidēji pārsniedz 700 mm gadā. Tāpēc apūdeņošana ir atļauta tikai audzes dibināšanai pirmajos divos dzīves gados, ar nosacījumu, ka vasara ir sausa, jo pretējā gadījumā stādījumi var iznīkt. Tā nav atļauta turpmākajos gados, jo tiek uzskatīts, ka nokrišņu daudzums ir pietiekams. Turklāt apūdeņošana tieši maina vīnogu īpašības, proti, nav piemērojams augstākā labuma vīna faktors, un vīnu īpašības katru gadu ir līdzīgas. Tādējādi vīni zaudē daļu savas identitātes, jo sausos gados tiek iegūti siltāki vīni, savukārt vēsākos gados ar lielu nokrišņu daudzumu tiek iegūti svaigāki vīni.

GROZĪJUMA(-U) VEIDS: PARASTS (grozījums attiecas uz vienoto dokumentu).

Šis grozījums neietilpst Deleģētās regulas (ES) 2019/33 14. panta 1. punktā paredzētajās kategorijās.

4. Vīna ražošanas apstākļi – minimālās iespējamās spirta koncentrācijas grozījums attiecībā uz konkrētām vīnogu šķirnēm un “Clarete” vīnu iekļaušana

Apraksts un pamatojums

Šis koncentrācijas grozījums attiecas uz specifikācijas 3. punkta b) apakšpunkta 1. punktu un vienotā dokumenta 5. punkta a) apakšpunktu.

Iespējamā spirta koncentrācija sarkanogu un baltogu šķirnēm palielināsies par 0,5 % tilp. attiecībā pret iepriekšējo specifikāciju, izņemot šķirni ‘Godello’, kurai tā palielināsies par 1 % tilp. Šīs izmaiņas pamatojums ir galvenokārt mainīgie klimatiskie apstākļi, kuros izaug vīnogas ar lielāku iespējamo spirta koncentrāciju. Šādā veidā tiks saglabāta vīnu kvalitāte, jo vīnogas tiks novāktas optimālā gatavības stadijā, izvairoties no pārliekām ražām un neatbilstošas vīndarības prakses, kuru rezultātā nogatavošanās ir nepilnīga un tiek saražoti sliktas kvalitātes vīni.

“Clarete” vīnu iekļaušana attiecas uz specifikācijas 2. punkta a) un b) apakšpunktu un 3. punkta c) apakšpunktu un vienotā dokumenta 4. punktu un 5. punkta a) apakšpunktu.

El Bierzo ir apgabals, kurā tradicionāli ražo “Clarete” vīnus. Faktiski gandrīz visos vecajos stādījumos šķirnes vīna dārzos tika jauktas, un arī ražošanā tās tika jauktas kopā, lai iegūtu “Clarete” vīnus. Regulatīvā padome patlaban ir noteikusi mērķi veicināt šo tradicionālo vīnu – kas vienmēr ražoti šajā apgabalā – ražošanu. Šā veida vīna ieviešana nenozīmē jaunas kategorijas ieviešanu, jo tas tāpat kā specifikācijā jau iekļautie vīni ir I kategorijas vīns.

GROZĪJUMA(-U) VEIDS: PARASTS (grozījums attiecas uz vienoto dokumentu).

Šis grozījums neietilpst nevienā no kategorijām, kas paredzētas Deleģētās regulas (ES) 2019/33 14. panta 1. punktā.

5. Vīnu ražošanas ierobežojumi – grozījums attiecībā uz šķirņu minimālo īpatsvaru vīnu sastāvā

Apraksts un pamatojums

Šis grozījums attiecas uz specifikācijas 3. punkta c) apakšpunktu un vienotā dokumenta 5. punkta a) apakšpunktu.

Sarkanvīnos jābūt izmantotiem vismaz 85 % atļautu sarkanogu šķirņu un ne vairāk kā 15 % baltogu šķirņu, ja ir tāda vēlēšanās, lai dabiskā veidā uzlabotu vīna kopējo skābumu un piešķirtu svaigu garšu, vienlaikus saglabājot apgabala vīnu identitāti. Tā ir tradicionāla prakse dažās El Bierzo daļās – par to liecina zemes gabali, kuros jaukti stādītas sarkanogu un baltogu šķirnes.

GROZĪJUMA(-U) VEIDS: PARASTS (grozījums attiecas uz vienoto dokumentu).

Šis grozījums nav saistīts ar būtiskām aizsargātā produkta izmaiņām un tāpēc neietilpst Deleģētās regulas (ES) 2019/33 14. panta 1. punktā paredzētajās kategorijās.

6. Noteiktā ģeogrāfiskā apgabala paplašināšana

Apraksts un pamatojums

Šis grozījums attiecas uz specifikācijas 4. punktu un vienotā dokumenta 6. punktu.

El Bierzo ir administratīvs rajons, kurā ir 38 pašvaldības un kurš izveidots 1991. gadā ar 1994. gada 14. marta Likumu Nr. 1/1994, ar ko izveido El Bierzo rajonu un to reglamentē atsevišķi no tāda paša nosaukuma ģeogrāfiskā reģiona, kurš atrodas uz rietumiem no Leonas (León) provinces, Kastīlijas un Leonas (Castilla y León) autonomajā apgabalā.

El Bierzo vēsturiskā teritorija ietver Silas (Sil) upes baseinu, izņemot Lasjanu (Laciana) un daļu no Kabreras (La Cabrera) lejasdaļas. Kopš El Bierzo rajona izveides 1991. gadā šādas pašvaldības ir bijušas tā daļa: Arganza, Balboa, Barjas, Bembibre, Benuza, Berlanga del Bierzo, Borrenes, Cabañas Raras, Cacabelos, Camponaraya, Candín, Carracedelo, Carucedo, Castropodame, Congosto, Corullón, Cubillos del Sil, Fabero, Folgoso de la Ribera, Igüeña, Molinaseca, Noceda del Bierzo, Oencia, Páramo del Sil, Peranzanes, Ponferrada, Priaranza del Bierzo, Puente de Domingo Flórez, Sancedo, Sobrado, Toreno, Torre del Bierzo, Trabadelo, Vega de Espinareda, Vega de Valcarce, Toral de los Vados-Villadecanes un Villafranca del Bierzo; Palacios del Sil pašvaldība pieprasīja, lai to iekļauj 2005. gadā.

Cilmes vietas nosaukums “Bierzo” tika atzīts 1989. gada 11. novembrī. Tā Regulējuma padomes reglaments tika apstiprināts un publicēts valsts oficiālajā izdevumā 1989. gada 12. decembrī. Reglaments attiecas uz šādām pašvaldībām: Arganza, Bembibre, Borrenes, Cabañas Raras, Cacabelos, Camponaraya, Carracedelo, Carucedo, Castropodame, Congosto, Corullón, Cubillos del Sil, Fresnedo, Carucedo, Castropodame, Congosto, Corullón, Cubillos del Sil, Fresnedo, Molinaseca, Noceda, Ponferrada, Priaranza, Puente Domingo Flórez, Sancedo, Vega de Espinareda, Villadecanes-Toral de los Vados un Villafranca del Bierzo.

No 38 pašvaldībām, kas veido El Bierzo, tika iekļautas tikai 22, un īpaša iezīme ir tāda, ka Fresnedo vairs nav pašvaldība un tās zeme kļuva par daļu no Cubillos del Sil un Toreno pašvaldībām, uz kurām līdz tam netika attiecināts cilmes vietas nosaukums “Bierzo”.

Papildus vīna ražošanai sākotnēji iekļautajās 22 pašvaldībās vīns tika ražots arī 10 citās rajona pašvaldībās, uz kurām neattiecās cilmes vietas nosaukuma “Bierzo” ģeogrāfiskais tvērums; tās ir šādas: Benuza, Berlanga del Bierzo, Fabero, Folgoso de la Ribera, Igüeña, Oencia, Sobrado, Toreno, Torre del Bierzo un Trabadelo. Apgabala paplašināšana, tajā iekļaujot šīs 10 pašvaldības, nemaina saikni, jo tās ir El Bierzo rajona pašvaldības, kas cilmes vietas nosaukuma izveides brīdī neizrādīja nekādu interesi būt par daļu no šā projekta, jo tajās galvenā nozare bija izrakteņu ieguve, kas tolaik plauka, un vīnogas tika audzētas, lai darītu vīnu savam patēriņam. Tomēr, ja ņem vērā klimatiskos, augsnes un apvidus apstākļus, ir redzams, ka kaimiņos esošajos apgabalos, kas atrodas starp iekļautajām un neiekļautajām pašvaldībām, vīnogu audzēšana notiek loģiskā nepārtrauktībā, ko nošķir tikai administratīvās robežas. Vīnogulāji ir ļoti seni, jo vīna dārzos šajos apgabalos tikpat kā nekad nav atjaunotas sen pastāvošās šķirnes, potcelmi, stādīšanas veidi vai audzēšanas sistēmas, un dabiskie un cilvēciskie faktori ir vienādi visās pašvaldībās, tostarp tajās, kuras ierosināts iekļaut.

Šo pašvaldību iekļaušanas mērķis ir censties pasargāt šo apgabalu vīna dārzus no pamešanas, jo no vīnogām, ko iegūst no šiem vīna dārziem, nevar ražot vīnus ar cilmes vietas nosaukumu “Bierzo”, tās ir grūti pārdot vai arī tās izmanto vīnu ražošanai savam patēriņam gados vecāki vīndari, kuri pakāpeniski pārtrauc vīnogu sagatavošanu savās mājās, tādēļ bieži tiek pamesti ļoti seni vīna dārzi, kuros aug augstas kvalitātes vīnogas, un tiek zaudēta šo seno vīna dārzu ģenētiskā daudzveidība.

GROZĪJUMA(-U) VEIDS: PARASTS (grozījums attiecas uz vienoto dokumentu).

Apgabala paplašināšana nepārtrauc saikni, jo joprojām pastāv cēloniska saikne, ko rada fakts, ka dabiskie un cilvēciskie faktori ir tādi paši kā sākotnēji noteiktajā apgabalā.

7. Grozījums attiecībā uz maksimālajām ražām

Apraksts un pamatojums

Šis grozījums attiecas uz specifikācijas 5. punktu un vienotā dokumenta 5. punkta b) apakšpunktu.

Maksimālā raža uz vienu hektāru šķirnei ‘Garnacha Tinorera’ tiks samazināta, jo ar patlaban atļauto ražu, kas ir 12 000 kg/ha, ir neiespējami iegūt vīnogas ar spirta koncentrāciju, kāda nepieciešama kvalitatīvu vīnu ražošanai. Tāpēc šķirnei ‘Garnacha Tinorera’ maksimālā raža tiks samazināta līdz 11 000 kg uz vienu hektāru.

Maksimālais produkcijas apjoms uz vienu hektāru, kas atļauts vīnu ražošanai, atzīstot mazākās ģeogrāfiskās vienības, būs par 20 % mazāks nekā atļautais maksimums “Vino de Villa” vīnam, par 25 % mazāks “Vino de Paraje” un “Vinos de Paraje” kategorijā par 30 % mazāks “Viña Clasificada” vīnam un par 35 % mazāks nekā atļautais maksimālais apjoms “Gran Viña Clasificada” vīnam. Produkcijas ierobežošanas mērķis ir panākt līdzsvaru un ierobežot intensitāti par labu vīnogu nogatavošanās procesam, veselībai un īpašībām, ar galīgo mērķi paaugstināt kvalitāti.

GROZĪJUMA(-U) VEIDS: PARASTS (grozījums attiecas uz vienoto dokumentu).

Šā grozījuma mērķis ir sasniegt kvalitāti; tas neskar produkta būtiskās īpašības un tāpēc neietilpst grozījumu veidos, kas noteikti Deleģētās regulas (ES) 2019/33 14. panta 1. punktā.

8. Šķirņu ‘Merenzao’ un ‘Estaladiña’ iekļaušana

Apraksts un pamatojums

Šis grozījums attiecas uz specifikācijas 6. punktu un vienotā dokumenta 7. punktu.

Viena no cilmes vietas nosaukuma “Bierzo” pamatiezīmēm ir vīna dārzu vecums, kas vidēji ir 75 gadi. Galvenā šķirne šajās plantācijās ir ‘Mencía’, taču ir arī citas, maznozīmīgākas šķirnes, kas ir izkliedētas un sajauktas ar citām, kuras apgabalā sastādītas vienā laikā. Daudzas, iespējams, ir mainījušās pēc gadsimtiem ilgām mutācijām ar veciem genotipiem no citām vietām un iespējamas savstarpējas apputeksnēšanās dēļ starp savvaļas un kultivētām populācijām, izveidojot vīnogulāju šķirnes, kas pastāv mūsdienās un kam bieži draud izzušana.

Regulatīvās padomes mērķis ir saglabāt šīs šķirnes, kam draud izzušana, novēršot apgabala vīnkopības mantojuma izzušanu un saglabājot vietējās šķirnes labi pielāgotas videi un vīndarības interesēm, iekļaujot šķirnes ‘Estaladiña’ un ‘Merenzao’ starp specifikācijā atļautajām šķirnēm, jo no šīm šķirnēm tika iegūti vīni, un ir pierādīts, ka tām ir pietiekama kvalitāte, lai tās uzskatītu par atļautām šķirnēm, kuras izmantojamas, lai ražotu vīnus ar cilmes vietas nosaukumu “Bierzo”.

GROZĪJUMA(-U) VEIDS: PARASTS (grozījums attiecas uz vienoto dokumentu).

Šo divu šķirņu iekļaušana tieši to maznozīmīguma dēļ neskar produkta būtiskās īpašības un tāpēc neietilpst grozījumu veidos, kas noteikti Deleģētās regulas (ES) 2019/33 14. panta 1. punktā.

9. Saiknes atjaunināšana

Apraksts un pamatojums

Šis grozījums attiecas uz specifikācijas 7. punktu un vienotā dokumenta 8. punktu.

Saiknes formulējums ir atjaunināts, taču cēloniskā saikne ir saglabāta, jo ne dabiskie un cilvēciskie faktori, ne produkta īpašības nemainās. Ir sniegts cēloniskās saiknes labāks skaidrojums, taču tā paliek tāda pati. Tāpēc grozījums ir uzskatāms par PARASTU.

GROZĪJUMA(-U) VEIDS: PARASTS (grozījums attiecas uz vienoto dokumentu).

Šis grozījums neietilpst nevienā no kategorijām, kas paredzētas Deleģētās regulas (ES) 2019/33 14. panta 1. punktā.

10. Pamatojums iepildīšanai pudelēs izcelsmes vietā

Apraksts un pamatojums

Šis grozījums attiecas uz specifikācijas 8. punkta b) apakšpunkta 2. punkta 1. apakšpunktu un vienotā dokumenta 9. punktu.

Produkta specifikācijas 8. punkta b) apakšpunkta 2. punkta formulējums saistībā ar to, kādēļ iepakošana (iepildīšana pudelēs) jāveic noteiktajā reģionā, ir mainīts saskaņā ar jaunās Deleģētās regulas (ES) 2019/33 4. panta 2. punktu.

GROZĪJUMA(-U) VEIDS: PARASTS (grozījums attiecas uz vienoto dokumentu).

Šī prakse jau ir obligāta, tādēļ šis grozījums neietver nekādus papildu tirdzniecības ierobežojumus. Tā ir tikai formulējuma maiņa, kas nodrošina atbilstību spēkā esošajam tiesību aktam. Tādējādi šis grozījums neietilpst nevienā no grozījumu veidiem, kas noteikti Deleģētās regulas (ES) 2019/33 14. panta 1. punktā.

11. Iepakošanas un marķēšanas noteikumi: mazākas ģeogrāfiskās vienības

Apraksts un pamatojums

Šis grozījums attiecas uz specifikācijas 8. punkta b) apakšpunkta 2. punkta 2. apakšpunktu un 8. punkta b) apakšpunkta 3. punktu un vienotā dokumenta 9. punktu.

Klienti arvien biežāk vēlas vairāk uzzināt par to vīnu izcelsmi, kurus viņi patērē, un ražotāji vēlas šo papildu informāciju norādīt marķējumā, lai uzsvērtu to ciematu un vietu nozīmīgumu, kuriem ir senas kvalitatīvu vīnogu audzēšanas tradīcijas, un lai patērētājam būtu pieejama precīza informācija marķējumā; tas nozīmē, ka ir nepieciešams regulēt šo nosaukumu izmantošanas nosacījumus.

El Bierzo gadījumā vīniem, ko ražo noteiktās mazākās ģeogrāfiskajās vienībās, ir doti šādi nosaukumi: “Vino de Villa”, “Vino de Paraje”, kur pēdējais minētais ietver vīnus “Viña Clasificada” un “Gran Viña Clasificada”. Mērķis ir nostiprināt un papildināt pašreizējās kategorijas, sniedzot vērtīgu informāciju par vīnu izcelsmi, lai tādējādi vīni būtu pievilcīgāki patērētājiem.

Šajā kategorijā iekļautajiem vīniem jābūt augstas kvalitātes vīniem un jābūt obligāti izsekojamiem, nodrošinot, ka tie ir no norādītās ģeogrāfiskās vienības. Tādējādi tiks uzlabots piedāvājumā esošo vīnu ar cilmes vietas nosaukumu “Bierzo” klāsts, uzlabojot tā tēlu ekspertu un patērētāju acīs.

GROZĪJUMA(-U) VEIDS: PARASTS (grozījums attiecas uz vienoto dokumentu).

Ierosinātās šā punkta izmaiņas neietver ne aizsargājamā nosaukuma izmaiņas, ne jaunus tirdzniecības ierobežojumus.

12. Atbilstības konkursa specifikācijām verifikācija

Apraksts un pamatojums

Šis grozījums attiecas uz specifikācijas 9. punktu un neattiecas uz vienoto dokumentu.

Ir veikta pielāgošana Eiropas Parlamenta un Padomes 2013. gada 17. decembra Regulas (ES) Nr. 1306/2013 un Komisijas 2018. gada 17. oktobra Īstenošanas regulas (ES) 2019/34 noteikumiem, jo īpaši īstenošanas regulas 19. pantam, kurā noteikts, kā kompetentajai iestādei vai kontroles struktūrai jāveic ikgadējā verifikācija, lai pārbaudītu atbilstību produkta specifikācijai.

GROZĪJUMA(-U) VEIDS: PARASTS (grozījums neattiecas uz vienoto dokumentu).

Šis grozījums neietilpst nevienā no kategorijām, kas paredzētas Regulas (ES) 2019/33 14. panta 1. punktā.

VIENOTS DOKUMENTS

1. Produkta nosaukums

“Bierzo”

2. Ģeogrāfiskās izcelsmes norādes veids

ACVN – aizsargāts cilmes vietas nosaukums

3. Vīnkopības produktu kategorijas

1. Vīns

4. Vīna(-u) apraksts

Baltvīni

Izskats: tīri, blāvi dzeltenā līdz zeltaini dzeltenā krāsā.

Aromāts: bagātīgi vīni ar vidēju līdz augstu intensitāti un augļu (balto augļu, kauleņu, citrusaugļu) aromātiem un/vai ziedu (balto ziedu, dzelteno ziedu) notīm. Turklāt baltvīniem, kas raudzēti vai izturēti mucās, ir arī raudzēšanas vai izturēšanas procesam raksturīgais aromāts, piemēram, riekstu, grauzdējuma, vaniļas vai mīklas izstrādājumu aromāts.

Garša: svaigi vīni ar vidēji piesātinātu līdz piesātinātu garšu un vidēji ilgu līdz ilgu pēcgaršu.

Ja analītiskās robežvērtības nav norādītas, tās atbilst spēkā esošajiem ES tiesību aktiem.

Vispārīgās analītiskās īpašības Maksimālā kopējā spirta koncentrācija (% tilp.) Minimālā faktiskā spirta koncentrācija (% tilp.) 11,5 Minimālais kopējais skābums Izteikts vīnskābē –4,5 grami uz litru Maksimālais gaistošais skābums (miliekvivalentos uz litru) 0,8 Maksimālais kopējais sēra dioksīda saturs (miligramos uz litru) 150

Sārtvīni

Izskats: tīri, krāsa no gaiši sārtas līdz rubīnsarkanai, ar iespējamām laškrāsas niansēm. Krāsas tonis var būt no ļoti blāva līdz vidēji izteiktam.

Aromāts: bagātīgi vīni, ar vidēju līdz augstu aromāta intensitāti un augļu (sarkano augļu, melno augļu, citrusaugļu) aromātiem un/vai ziedu (balto ziedu, violeto ziedu) notīm.

Garša: svaigi vīni ar vidēji piesātinātu līdz piesātinātu garšu un vidēji ilgu līdz ilgu pēcgaršu.

Ja analītiskās robežvērtības nav norādītas, tās atbilst spēkā esošajiem ES tiesību aktiem.

Vispārīgās analītiskās īpašības Maksimālā kopējā spirta koncentrācija (% tilp.) Minimālā faktiskā spirta koncentrācija (% tilp.) 12 Minimālais kopējais skābums Izteikts vīnskābē –4,5 grami uz litru Maksimālais gaistošais skābums (miliekvivalentos uz litru) 0,8 Maksimālais kopējais sēra dioksīda saturs (miligramos uz litru) 150

“Clarete” vīni

Izskats: tīri vīni blāvi sārtā līdz rubīnsarkanā krāsā, ar krāsas intensitāti no ļoti blāvas līdz vidējai.

Aromāts: bagātīgs, ar vidēju līdz augstu intensitāti un sarkano un/vai melno augļu un/vai violeto ziedu aromātu.

Garša: svaiga, ar vidēju līdz ilgu pēcgaršu un vidēji piesātinātu līdz piesātinātu garšu.

Ja analītiskās robežvērtības nav norādītas, tās atbilst spēkā esošajiem ES tiesību aktiem.

Vispārīgās analītiskās īpašības Maksimālā kopējā spirta koncentrācija (% tilp.) Minimālā faktiskā spirta koncentrācija (% tilp.) 12 Minimālais kopējais skābums Izteikts vīnskābē –4,5 grami uz litru Maksimālais gaistošais skābums (miliekvivalentos uz litru) 0,8 Maksimālais kopējais sēra dioksīda saturs (miligramos uz litru) 150

Sarkanvīni

Izskats: tīri, ar vidēju līdz ļoti izteiktu krāsas intensitāti, no purpursarkanas līdz sarkanai krāsai.

Aromāts: bagātīgs, ar vidēju līdz augstu intensitāti un sarkano un/vai melno augļu un/vai violeto ziedu aromātu.

Garša: svaiga, ar struktūru, pēcgaršu un intensitāti.

Otrā gada un turpmāko gadu vīniem gaistošais skābums, izteikts etiķskābē, nedrīkst pārsniegt 1 g/l.

Ja analītiskās robežvērtības nav norādītas, tās atbilst spēkā esošajiem ES tiesību aktiem.

Vispārīgās analītiskās īpašības Maksimālā kopējā spirta koncentrācija (% tilp.) Minimālā faktiskā spirta koncentrācija (% tilp.) 12 Minimālais kopējais skābums Izteikts vīnskābē – 4 grami uz litru Maksimālais gaistošais skābums (miliekvivalentos uz litru) 0,8 Maksimālais kopējais sēra dioksīda saturs (miligramos uz litru) 130

Izturēti sarkanvīni

Izskats: tīri, ar kategorijai atbilstošu krāsu. Ozolkoka mucās izturēto sarkanvīnu un “Crianza” sarkanvīnu krāsa ir no purpursarkanas līdz sarkanai, un “Reserva” un “Gran Reserva” vīniem tā ir no sarkanas līdz ķieģeļsarkanai, ar vidēju līdz izteiktu intensitāti.

Aromāts: bagātīgs, ar vidēju līdz augstu intensitāti, augļu (sarkano augļu, melno augļu, gatavu augļu) aromātiem un/vai ziedu (violeto ziedu) notīm, un terciārajiem aromātiem, kas raksturīgi izturēšanas procesam mucās, piemēram, vaniļas, kokosriekstu, grauzdējuma, balzama un pikantiem aromātiem.

Garša: svaiga, pilnmiesīga, ar struktūru un paliekošu pēcgaršu.

Otrā gada un turpmāko gadu vīniem gaistošais skābums, izteikts etiķskābē, nedrīkst pārsniegt 1 g/l.

Ja analītiskās robežvērtības nav norādītas, tās atbilst spēkā esošajiem ES tiesību aktiem.

Vispārīgās analītiskās īpašības Maksimālā kopējā spirta koncentrācija (% tilp.) Minimālā faktiskā spirta koncentrācija (% tilp.) 12 Minimālais kopējais skābums Izteikts vīnskābē – 4 grami uz litru Maksimālais gaistošais skābums (miliekvivalentos uz litru) 0,8 Maksimālais kopējais sēra dioksīda saturs (miligramos uz litru) 130

5. Vīndarības metodes

a) Galvenās vīndarības metodes

Audzēšanas prakse

Apūdeņošanas izmantošana, audzējot vīnogulājus, ko izmanto, lai ražotu vīnus ar cilmes vietas nosaukumu “Bierzo”, ir aizliegta. Apūdeņošana ir atļauta tikai pirmajos divos jaunu stādu dzīves gados, lai veicinātu audzes dibināšanu.

Īpašā vīndarības prakse

— Vīnogu minimālā iespējamā spirta koncentrācija: 12 % tilp. sarkanogu šķirnēm (izņemot ‘Garnacha Tintorera’: 11 % tilp.) un 11 % tilp. baltogu šķirnēm (izņemot ‘Godello’: 12 % tilp.).

— Misas iznākums nepārsniedz 74 l no 100 kg vīnogu.

Atbilstošs vīnu ražošanas ierobežojums

— Sarkanvīnu ražošanā jābūt izmantotiem vismaz 85 % šķirņu ‘Mencía’, ‘Garnacha Tintorera’, ‘Estaladiña’ un/vai ‘Merenzao’. Atlikušo īpatsvaru var veidot jebkuras atļautās šķirnes.

— Sārtvīnu ražošanā jābūt izmantotām šķirnēm, kas atļautas šā dokumenta 6. punktā, un vismaz 70 % sarkanogu vīnogu šķirņu.

— Baltvīnu ražo, izmantojot šādas šķirnes: ‘Godello’, ‘Doña Blanca’, ‘Malvasía’ un ‘Palomino’.

— “Clarete” vīnu ražo saskaņā ar El Bierzo apgabalā tradicionālo šā veida vīna ražošanas metodi, tāpēc atļauto sarkanogu vīnogu šķirņu īpatsvaram jābūt no 40 % līdz 60 %, bet atlikušo īpatsvaru var veidot jebkuru atļauto šķirņu baltogu vīnogas. Tad produktu tieši presē vai pirms presēšanas veic pirmsraudzēšanas macerāciju. Misas spirta rūgšanas laikā no baltajām vai sarkanajām vīnogām nokritušo miziņu īpatsvaram jābūt 5–10 % no misas kopējā tilpuma.

b) Maksimālās ražas

Šķirne ‘Palomino’

12 000 kg vīnogu no hektāra

Šķirne ‘Palomino’

88,8 hl no hektāra

Citas šķirnes

11 000 kg vīnogu no hektāra

Citas šķirnes

81,4 hl no hektāra

6. Noteiktais ģeogrāfiskais apgabals

Ražošanas apgabals ietver šādas pašvaldības, kas visas ir daļa no Leonas provinces: Arganza, Bembibre, Benuza, Berlanga del Bierzo, Borrenes, Cabañas Raras, Cacabelos, Camponaraya, Carracedelo, Carucedo, Castropodame, Congosto, Corullón, Cubillos del Sil, Fresnedo, Fabero, Folgoso de la Ribera, Igueña, Molinaseca, Noceda, Oencia, Ponferrada, Priaranza, Puente de Domingo Flórez, Sancedo, Sobrado, Toreno, Torre del Bierzo, Trabadelo, Vega de Espinareda, Villadecanes-Toral de los Vados un Villafranca del Bierzo, kā arī to atbilstošie rajoni.

7. Galvenās vīna vīnogu šķirnes

‘PALOMINO’

‘GARNACHA TINTORERA’

‘MENCÍA’

‘GODELLO’

‘ALARIJE’ – ‘MALVASÍA RIOJANA’

‘ESTALADIÑA’

‘DOÑA BLANCA’ – ‘MALVASÍA CASTELLANA’

‘MERENZAO’

8. Saiknes vai saikņu apraksts

Aptvertajā apgabalā iegūto vīnu individualitāti nodrošina galvenokārt ģeogrāfiskā vide – pateicoties šā rajona augsnes, ģeoloģiskajām un klimata iezīmēm, tas ir izcili piemērots vīnogulāju audzēšanai. Visām pašvaldībām – gan tām, kuras iekļautas ražošanas apgabalā sākotnēji, gan tām, kuras iekļautas nesen, – ir līdzīgas iezīmes, tādēļ arī nesen iekļautās pašvaldības var uzskatīt par piemērotām kvalitatīvu vīnu ražošanai. Turklāt ar cilvēku pūliņiem ir selekcionētas šķirnes, kas ir visatbilstošākās un vispiemērotākās videi, kurā tās aug, jo tās ir vietējas izcelsmes šķirnes, kas atrodamas visās pašvaldībās, kuras ir daļa no teritorijas, uz kuru tiek attiecināts cilmes vietas nosaukums. Ir arī izvēlēta arī audzēšanas metode, kas ir vispiemērotākā, lai iegūtu unikālu un atšķirīgu produktu, jo vīna dārzi ir sastādīti kopš 19. gadsimta beigām un 20. gadsimta sākuma, ar vienādām šķirnēm, potcelmiem un stādīšanas veidiem un līdzīgām ražošanas sistēmām.

Turpmāk ir sniegts šo saikni pamatojošo galveno faktoru kopsavilkums.

— Smilšmālainās augsnes, kurās ir lielāks vai mazāks raupju fragmentu, piemēram, slānekļa un kvarcīta, daudzums, piešķir vīniem eleganci un izsmalcinātību, padarot tos viegli atšķiramus no citos apgabalos ražotiem vīniem.

— Rajona mikroklimats atšķiras no mikroklimata apkārt esošajos apgabalos ārpus kalnu ķēdes, jo ir jūtama spēcīga Atlantijas okeāna ietekme, kas nodrošina nokrišņu pārbagātību un mērenu gada vidējo temperatūru, kā arī konkrētas kontinentālas iezīmes, pateicoties lielajām temperatūras svārstībām, kas palīdz vīnogām nogatavoties.

— Vīna dārzi ir izvietoti dažāda stāvuma slīpumos un dažādā augstumā, un daži dārzi aug augstumā, kas pārsniedz 1 000 m virs jūras līmeņa, tādēļ tiek iegūti svaigi un dzīvīgi vīni.

— El Bierzo apgabala šķirnes ir veiksmīgi pielāgojušās videi. Galvenās šķirnes ir ‘Mencía’ un ‘Godello’, taču ir arī visas citas atļautās šķirnes, kaut arī mazākā apmērā. Sarkanvīni ir intensīvi augļaini, svaigi un labi piemēroti izturēšanai mucās. Baltvīni ir svaigi, aromātiski un pilnmiesīgi, tādēļ tie ir viegli atpazīstami.

— Tradicionāli izmantotie stādīšanas veidi ir blīva stādīšana, kas apvienojumā ar augsnes īpašībām nozīmē, ka vīnogu ražas nav īpaši lielas, tādēļ tiek iegūtas augstas kvalitātes labi nogatavojušās vīnogas ar līdzsvarotiem analītiskajiem parametriem.

— Vīniem no šā apgabala ir pievienotā vērtība, jo tie ražoti no vīnogām, kas augušas vīna dārzos, kuru vidējais vecums ir 75 gadi. Šie vecie vīna dārzi aizņem 85 % no vīnogulāju platības. Būtu jāpatur prātā, ka šajos vecajos vīnogulājos augošajām vīnogām ir ļoti augsta kvalitāte, jo vairāku gadu garumā ir panākts līdzsvars starp vīna ražošanas metodēm un vīnogu novākšanu, nodrošinot optimālu nogatavošanos. Dziļā un spēcīgā sakņu sistēma spēj apgūt lielāku zemes platību, nodrošinot barošanos ar minerālvielām un labāku apgādi ar ūdeni. Pateicoties šiem apstākļiem, šie augi ir mazāk jutīgi pret ikgadējām klimata pārmaiņām, nodrošinot vienmērīgu briedumu gadu gaitā. Turklāt lielais vecās koksnes apjoms rada lielākas rezerves, kas, ja tās vērš uz vīnogu ķekariem, palīdz uzturēt kvalitāti secīgās novākšanas reizēs. Turklāt vecajiem augiem ir plaši rētojumi, kas radušies atzarošanas ievainojumu dēļ, kas traucē sulas apritei augā, kā rezultātā ķekaru skaits ir mazāks un paši ķekari ir mazāki. Šīs apgrūtinātās aprites dēļ vīnogās uzkrājas cukuri un citi kvalitatīvi savienojumi.

— Rezumējot, var teikt, ka apgabala dažādais mikroklimats, kas mainās starp atlantisku un kontinentālu, apvienojumā ar augsni, dominējošiem veciem vīna dārziem un lielo stādījumu blīvumu nodrošina nelielas labi nogatavojušos vīnogu ražas, no kurām iegūst augļainus, līdzsvarotus vīnus ar labu skābumu.

9. Būtiski papildu nosacījumi (iepakojums, marķēšana, citas prasības)

Tiesiskais regulējums:

valsts tiesību aktos

Papildu nosacījuma veids:

noteiktajā ģeogrāfiskajā apgabalā veikta iepakošana

Nosacījuma apraksts:

vīndarības procesā ietilpst vīnu pildīšana pudelēs un izturēšana. Tāpēc šajā specifikācijā aprakstītās organoleptiskās, fizikālās un ķīmiskās īpašības var tikt garantētas tikai tad, ja ar vīnu rīkojas tikai ražošanas apgabalā. Vīnu ar ACVN “Bierzo” iepildīšana pudelēs ir viens no faktoriem, kas ir būtisks, lai sasniegtu šīs īpašības. Tādējādi, lai nodrošinātu kvalitāti un garantiju attiecībā uz izcelsmi un kontroli, iepildīšana pudelēs notiks pudeļu pildīšanas cehos vīndarītavās, kas atrodas ražošanas apgabalā.

Tiesiskais regulējums:

valsts tiesību aktos

Papildu nosacījuma veids:

papildu noteikumi attiecībā uz marķēšanu

Nosacījuma apraksts:

nosaukumam “Bierzo” un tradicionālajam terminam “Denominación de Origen” (‘cilmes vietas nosaukums’), ar ko aizstāj terminu “Denominación de Origen Protegida” (‘aizsargāts cilmes vietas nosaukums’), jābūt labi redzamiem.

Būs obligāti jānorāda vīnogu novākšanas gads, pat ja vīns nav izturēts.

Pēc izvēles var norādīt šādu informāciju:

tradicionālie termini “crianza”, “reserva” un “gran reserva”;

norādes “fermentado en barrica” (‘raudzēts mucās’), “criado en barrica” (‘nogatavināts mucās’) vai “envejecido en barrica” (‘izturēts mucās’);

mazākas ģeogrāfiskās vienības nosaukums un šāda informācija:

nosaukums “Vino de Villa”, kam seko noteiktajā ģeogrāfiskajā apgabalā iekļautās pašvaldības vai lauku rajona nosaukums, ar nosacījumu, ka pilnīgi visas vīnogas ir novāktas minētajā vietā un ir ievērots noteiktais ražības ierobežojums;

nosaukums “Vino de Paraje”, kam seko noteiktajā ģeogrāfiskajā apgabalā iekļautā lauku rajona nosaukums, ar nosacījumu, ka pilnīgi visas vīnogas ir novāktas minētajā vietā un ir ievērots noteiktais ražības ierobežojums. Katrs lauku rajons ir atzīmēts kartēs, kas pieejamas SIGPAC (http://www.crdobierzo.es). Papildus var norādīt šādu informāciju:

“Viña Clasificada”, ar nosacījumu, ka pilnīgi visas vīnogas ir novāktas noteiktā zemes gabalā vai vairākos blakus esošos zemes gabalos, vismaz piecus gadus ir izmantota norāde “Vino de Paraje” un ir ievērots noteiktais ražības ierobežojums;

“Gran Viña Clasificada”, ar nosacījumu, ka tas atbilst visām iepriekš minētajām prasībām, izņemot to, ka vismaz piecus gadus jābūt izmantotai norādei “Viña Clasificada”.

Saite uz produkta specifikāciju

http://www.itacyl.es/documents/20143/342640/PCC+DO+BIERZO+modif.pdf/9c236c96-9b7f-1ffa-4020-306d4aaf42f9

(1) OV L 9, 11.1.2019., 2. lpp.